Alisher Usmonovdan Vladimir Solovyovgacha: Italiyada EI sanktsiyalari joriy etilgan boylarning mulklari hibsga olindi

Italiya moliya gvardiyasi “RIA Novosti” agentligiga Ukrainadagi voqealar tufayli EI sanktsiyalari ostida qolgan rossiyaliklarning aktivlari hibsga olinganini tasdiqladi.
Ma'lum qilinishicha, agentlik ixtiyoridagi aktivlar ro'yxatida deyarli 140 million yevroga baholangan mulklar mavjud.
Keltirilishicha, mulklar orasida Rossiya Davlat Dumasining sobiq deputati Oleg Savchenkoga tegishli Toskana provintsiyasidagi xVII asrda qurilgan villa bor. Uning narxi taxminan 3 million yevroni tashkil qiladi. Teleboshlovchi Vladimir Solovyov ham Komo ko'lida joylashgan 8 million yevroga baholangan mulkidan ayrilgan.
Sardiniyada Alisher Usmonovning 17 million yevrolik ko'chmas mulk majmuasi qo'lga olingan. Gvardiya, shuningdek, Aleksey Mordashov va Gennadiy Timchenkoning 2 ta yaxtasi hibsga olinganini tasdiqladi.
“Imperiya shahri portida ‘Severstal’ egasi Mordashovning kemasi musodara qilindi. ‘Lady M’ning narxi 65 million yevroga baholanmoqda. San-Remodada esa ‘Volga Group’ investitsiya fondi asoschisi Gennadiy Timchenkoga tegishli 50 million yevrolik ‘Lena’ yaxtasi ushlandi”, deyiladi xabarda.
Avvalroq Alisher Usmonov Rossiya hujumi oqibatida qancha zarar ko'rgani ma'lum bo'lgandi. Shuningdek, rossiyalik milliarderlarning umumiy boyligi 2022 yil boshidan beri 83 milliard dollarga kamaygani aytilgandi.